**Hans von Aachen** alebo **Johann von Aachen** (pripadne: **Aken**, **Achen**) (\* 1552, Kolín nad Rýnom  –  † 4. marec 1615, Praha) bol nemecký maliar obdobia manierizmu. Maliar so svojím menom hlásil k miestu pôvodu jeho rodiny, sám sa však už narodil roku 1552 v Kolíne nad Rýnom.

Životopis
---------

*Alegória* alebo *Víťazstvo Spravodlivosti* (1598) olej na medenej doske, 56 x 47 cm
Von Aachen sa narodil roku 1552 v Kolíne nad Rýnom. Tu získal aj základné školenie u antverpského maliara Georga Jerrigha, ktorý ho orientoval na flámsky portrét (*Smejúci sa mladíci*, autoportrét). Svoj osobitý štýl, založený predovšetkým na portrétnom majstrovstve, však doviedol k dokonalosti až v Taliansku pod vplyvom jednak holandských umelcov žijúcich v Ríme (prístrešie a pomoc pri hľadaní práce v Ríme našiel u maliara Anthonisa Santvoorta), jednak benátskych maliarov, predovšetkým Paola Veroneseho. V Taliansku žil v období 1574 -1588, získal si tu určité postavenie a tunajšie prestížne zákazky (*Portrét vojvodu Francesca de Medici*, *Giovanniho da Bologni* a ďalšie) mu priniesli pozvanie na  mníchovský dvor. Tu pracoval v rokoch 1588 - 1596 pre Viliama V. Bavorského, rodinu Fuggerov a ďalších (*Podobizeň Antona Fuggera st.*, oltárne obrazy kostola sv. Michala).

### Na dvore Rudolfa II. v Prahe

Cisár Rudolf II. sa snažil získať Hansa von Aachena do svojich služieb a k trvalému pobytu v Prahe, v tom čase metropoly Svätej ríše rímskej, niekoľko rokov. Umelec svoje diela pre cisárske zbierky tvoril už od prvej návštevy Prahy v roku 1588, na dvor Rudolfa II. sa však presťahoval až oveľa neskôr, v roku 1597.

Na Rudolfovom dvore Hans von Aachen nepôsobil iba ako dvorný maliar. Ako cisárov dôverník bol poverený aj rôznymi diplomatickými a obchodnými misiami, predovšetkým v Taliansku, kde cisárovi dojednával zaujímavé akvizície (do Rudolfovej zbierky pomohol získať najlepšie súdobé aj staršie diela, z ktorých niektoré sú v zbierkach Pražského hradu dodnes, napr. obrazy talianskych majstrov - Tiziana, Veroneseho, Tintoretta a iných) a sprostredkovával aj iné záležitosti podľa jeho želania. V maliarovom dome na malom námestí za kláštorom sv. Jiří na Pražskom hrade sa stretávali umelci a významné osobnosti pražského dvora aj zo zahraničia, naopak von Aachen i jeho žena boli často pozývaní do urodzených domov a diplomatických rezidencií. V roku 1604 bol povýšený do šľachtického stavu. V Prahe zdomácnel a zostal v dvorských službách aj po cisárovej smrti; stal sa oficiálnym portrétistom nového cisára, Rudolfovho mladšieho brata Mateja II. Habsburského.

Zomrel ako úspešný a bohatý (spolu so svojou ženou Reginou vylepšovali rodinný rozpočet obchodovaním s vínom) 4. marca 1615 v Prahe. Pochovaný je v katedrále sv. Víta na  Pražskom hrade.

Tvorba
------

Maľoval podobizne (niekoľko portrétov Rudolfa II. *Portrét dievčatka*, *Portrét cisára Mateja*), ale aj mytologické, alegorické, náboženské a žánrové výjavy (*Víťazstvo Spravodlivosti*, *Zvestovanie P. Márii*, *Oslobodenie Andromedy*, *Nerovný pár*). Bol výborný kresliar a maliar, majster postáv, tvorca žánrových scén, často veľmi realistických a neprikrášlených. Predovšetkým však bol vynikajúci portrétista. Syntézou flámskych a talianskych vplyvov tvoril začiatky českej barokovej maľby, zapôsobil predovšetkým na Karla Škréta.

Referencie
----------

1. ↑  Aachen, Johan von. In:  *Encyclopaedia Beliana*. 1. vyd. Bratislava : Encyklopedický ústav SAV; Veda, 1999. 696 s. ISBN 80-224-0554-X. Zväzok 1. (A – Belk), s. 15.  Poznámka: Encyklopédia chybne udáva rok narodenia 1522.
2. 1 2 3 4 5 6  Aachen, Hans von. In:  *Všeobecný encyklopedický slovník*. Ed. Ivan Paulička. Zväzok A – F. Praha : Ottovo nakladatelství, 2005. 1039 s. ISBN 80-7181-618-3. S. 7.
3. 1 2 3   NEUMANN, Jaromír. *Obrazárna Pražského hradu*. Praha : Nakladatelství Československé akademie věd, 1964. Kapitola Katalog děl, s. 56. (česky)

Iné projekty
------------

Commons
* Spolupracuj na Commons Commons ponúka multimediálne súbory na tému **Hans von Aachen**

Zdroj
-----

*Tento článok je čiastočný alebo úplný preklad článku Hans von Aachen na českej Wikipédii.*

Autoritné údaje: * abART: 13720
* BnF: 12564530t
* GND: 118643525
* ISNI: 0000 0000 6629 8373
* LCCN: nr89015717
* NK ČR: jn20000700001
* SNK: 167591
* ULAN: 500127905
* VIAF: 41957298
* Web umenia: 59
* WorldCat: lccn-nr89015717